Rugby: SA vroue leer lesse op toer(Foto: Springbok Women/Twitter) Die telbord het gewys Suid-Afrika se vroue-rugbyspan verloor 60-5 teen die Barbarians op Twickenham, maar afrigter Stanley Raubenheimer sien ŉ silwer randjie uit gister se wedstryd. Raubenheimer het op die toer gesien hoe sy span groei in die aanloop tot volgende jaar se Wêreldbeker-toernooi. Die span het toetse gespeel teen Frankryk en Wallis en ŉ vriendskaplike wedstryd teen Engeland se o.20-span. “Daar was aspekte van gister se wedstryd waaroor ons bekommerd is. Die stadige begin het ons niks gehelp nie, veral ons onvermoë om eerste fase balbesit te verseker. Dit was teleurstellend. Dinge was ŉ bietjie gejaagd toe ons wedstryd vervroeg is nadat die mans se wedstryd afgelas is. Ons het beswaarlik tyd gehad om op te warm voor die afskop, maar dis nie ŉ verskoning dat ons nie eerste fase balbesit gewen het nie. Ons het wel in die tweede helfte beter gespeel en was meer op ons gemak.” Raubenheimer het daarop gewys dat die Barbarians se span baie meer ervare spelers ingesluit het en beter by die speeltoestande aangepas het. Twee van hulle spelers het meer as 120 toetse agter die blad en net twee het nog nie meer as 20 toetse gespeel nie. Die SA vroue het net twee spelers wat reeds meer as 20 toetse gespeel het. Raubenheimer sê hy en sy afrigtingspan glo die span se groei op die toer is ŉ positiewe verwikkeling. “Ons moes leer om te speel teen die hoë intensiteit van die Franse want ons speel volgende jaar in die Wêreldbeker teen hulle. En ons het goeie vasberadenheid gewys teen Wallis na ŉ stadige eerste helfte.” Die spelers kry nou ŉ blaaskans en sal weer in Januarie saamtrek. “Ons moet seker maak ons behou die momentum wat op tydens hierdie toer opgebou het.” Catha Jacobs keer nie saam met die span terug Suid-Afrika toe nie. Sy sluit aan by London Irish vir die volgende vier maande. Zintle Mpupha het verlede maand reeds by die Exeter Chiefs aangesluit.